里儒程君窮居教弟子員喜雨作詩見貽次韻謝之
作者：李彭
朝代：宋

paragraphs: 柴門臨江皋，炎蒸頗云極。
金稚無壯心，火老有驕色。
慈雲辦甘雨，電掃不容隙。
勞生天邊月，躔次飽更歷。
緬懷程夫子，熱客難造席。
涵濡被童蒙，肥瘠各有適。
瓌材構露寒，揮斤由匠石。
不邀里閭敬，人自觀至德。
鄙夫極荒蕪，何能臻壼域。
弱齡再皷衰，櫜弓避勍敵。
蕭然専一丘，非關與塵隔。
董生悲不遇，而我異休戚。
高林收晚靄，歸鳥俱斂翼。
詩成獨微吟，長懷矯雲翮。